2013. január 21-23.: A magyar kultúra ünnepe a nemzeti könyvtárban

2013. januárjában három napon keresztül A magyar kultúra napjához kapcsolódó programsorozattal várjuk a látogatókat az Országos Széchényi Könyvtárban, amelynek során bemutatjuk könyvtárunk kapcsolódódását a legkülönbözőbb kultúraterületekhez.

Január 21-én munkatársaink tudományos tevékenységébe nyerhetnek bepillantást az érdeklődők: ekkor rendezzük meg az OSZK Tudományos Ülésszak 2012/2013. II. részének nyilvános előadásait Esemény és narratíva – irodalom, színház, történelem címmel. A plenáris előadást, idei meghívott vendégként Gyáni Gábor történész, egyetemi tanár (ELTE, CEU) tartja.

Január 22-én a zene és a képzőművészet kap kiemelt figyelmet: egész napos programokkal ünnepelünk Cseh Tamás születésének 70. évfordulóján.
A rendezvényen Bereményi Géza és Jankovics Marcell emlékezik, majd hangversennyel és koncerttel is megidézzük Cseh Tamás művészetét.
E napon 15:00 órakor könyvbemutatót is szervezünk, hiszen megjelentek a Nemzeti Téka, az Országos Széchényi Könyvtár és a Gondolat kiadó közös sorozatának legújabb kötetei.
Január 23-án irodalmi-kultúrtörténeti programsorozatunk, a KönyvTÁRlat ünnepi estjével zárjuk az eseménysorozatot. Ez alkalommal a klasszicizmus, felvilágosodás kora elevenedik meg a Felfedezett töredékek című esten. Ünnepi műsort ad Kazinczy és Ungvárnémeti műveiből Laklóth Aladár, a Madách Színház művésze. Megtekinthető egy exkluzív kamarakiállítás: Korabeli kéziratok, levelek; könyvritkaságok, első kiadások a 18-19. század fordulójáról.

Január 22-én valamennyi programunk és kiállításunk díjmentesen látogatható, könyvtári körsétákat és tárlatvezetéseket is szervezünk az érdeklődőknek.

